แบงก์รัฐขย่มดะ
กรุงไทยจุกขรก.รัฐวิสาหกิจชิ่ง
20 ส.ค. 2554

กรุงไทยจุกขรก.รัฐวิสาหกิจชิ่ง
กรุงไทยเจอดี ลูกค้า ขรก.รัฐวิสาหกิจ ชิ่งแห่ใช้สินเชื่อเงินฝากธนาคารเฉพาะกิจ หลังเล่นราคาดึงรายย่อยเพียบ




นางศรีประภา พริ้งพงษ์ รองกรรมการผู้จัดการ สายงานธุรกิจภาครัฐ ธนาคารกรุงไทย เปิดเผยว่า ขณะนี้พฤติกรรมลูกค้ารายย่อยกลุ่มข้าราชการและรัฐวิสาหกิจ ที่ใช้บัญชีเงินเดือนผ่านธนาคารเปลี่ยนไปโดยจะถอนเงินออกไปใช้บริการเงินฝาก และสินเชื่อจากธนาคารออมสิน ธนาคารอาคารสงเคราะห์ (ธอส.) กันมาก โดยเฉพาะในวันที่เงินเดือนออก เพราะธนาคารเฉพาะกิจลงมาแข่งขันเรื่องราคา จึงสูญเสียลูกค้าไปจำนวนหนึ่ง 
“ลูกค้าของธนาคารที่เป็นข้าราชการและรัฐวิสาหกิจ พอเงินเดือนออกปุ๊บก็ถอนเงินปั๊บ ตอนนี้ธนาคารกำลังจับทางอยู่” นางศรีประภา กล่าว
นางศรีประภา กล่าวว่า เมื่อธนาคารออมสิน และ ธอส. เข้ามาแข่งขันกับลูกค้ารายย่อย ก็ทำให้สินเชื่อที่เกี่ยวข้องกับข้าราชการและรัฐวิสาหกิจ ได้แก่ สินเชื่อธนวัฎ สินเชื่อที่อยู่อาศัย สินเชื่ออเนกประสงค์เติบโตต่ำกว่าปีก่อน โดยในช่วง 3 เดือนแรกสินเชื่อเติบโต 4,000 ล้านบาท จากทั้งปีที่ตั้งเป้าสินเชื่อเติบโต 1.7 หมื่นล้านบาท 
ขณะที่สินเชื่อภาครัฐที่เป็นโครงการขนาดใหญ่ ซึ่งรวมรัฐวิสาหกิจด้วยนั้น ไตรมาสแรกยังติดลบอยู่ เพราะมีการคืนหนี้รวมทั้งสิ้น 8 หมื่นล้านบาท จากสินเชื่อที่ธนาคารประมูลได้ 5 หมื่นล้านบาท เนื่องจากกระทรวงการคลังมีการจัดเก็บรายได้เกินเป้าหมายจึงนำเงินมาคืน
อย่างไรก็ดี ในปีนี้กระทรวงการคลังมีแผนจะกู้เงินอีก 1.5 แสนล้านบาท และส่วนที่เกี่ยวกับรัฐวิสาหกิจอีก 2.7 หมื่นล้านบาท โดยจะเปิดประมูลในเดือน ธ.ค.นี้